PMIndiaData/PMIndiaSum huggingface dataset:
ଚୌଧୁରୀ ଚରଣ ସିଂ ବିମାନ ବନ୍ଦରଠାରେ ଭାରତୀୟ ବିମାନ ବନ୍ଦର ପ୍ରାଧିକରଣ ଦ୍ୱାରା ଲକ୍ଷ୍ନୌ ମେଟ୍ରୋ ରେଳ ନିଗମକୁ 1899 ବର୍ଗମିଟର ଜମିର ସ୍ଥାୟୀ ହସ୍ତାନ୍ତର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଚୌଧୁରୀ ଚରଣ ସିଂ ବିମାନ ବନ୍ଦର, ଲକ୍ଷ୍ନୌଠାରେ ଭାରତୀୟ ବିମାନ ବନ୍ଦର ପ୍ରାଧିକରଣ (ଏଏଆଇ) ଦ୍ୱାରା ଲକ୍ଷ୍ନୌ ମେଟ୍ରୋ ରେଳ ନିଗମ (ଏଲଏମଆରସି)କୁ 1899 ବର୍ଗମିଟର ଜମିର ସ୍ଥାୟୀ ହସ୍ତାନ୍ତର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଟ୍ରାନ୍ସପୋର୍ଟ ନଗର ମେଟ୍ରୋ ଷ୍ଟେସନରେ ପ୍ରବେଶ/ପ୍ରସ୍ଥାନ ବ୍ୟବସ୍ଥା ନିର୍ମାଣ ପାଇଁ ଏଲଏମଆରସିକୁ ଏହି ଜମି ଆବଶ୍ୟକ । ଯାହା ବହୁଳ ଭାବେ ସାର୍ବଜନୀନ ପ୍ରୟୋଗ ନିମନ୍ତେ ସାଧାରଣ ପରିବହନର ସାର୍ବଜନୀକ ଉପଯୋଗ ପରିଯୋଜନା ଅଟେ । ଏହା ସାଧାରଣ ଜନତାଙ୍କୁ ଉନ୍ନତ ଯୋଗାଯୋଗ ତଥା ସୁବିଧା ପ୍ରଦାନ କରିବ ।
ଇନଷ୍ଟିଟ୍ୟୁଟ ଅଫ ନେସନାଲ ଇମ୍ପର୍ଟେନ୍ସ ଭାବେ ଘୋଷିତ ହେଲେ ଦେଶର 15ଟି IIIT

ଦେଶର 15 ଟି ଆଇଆଇଆଇଟି(IIIT)କୁ ଇନଷ୍ଟିଟ୍ୟୁଟ ଅଫ ନେସନାଲ ଇମ୍ପର୍ଟେନ୍ସ ଭାବେ ଘୋଷଣା କରାଯାଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । 1. କ୍ୟାବିନେଟର ନିଷ୍ପତ୍ତି ଅନୁଯାୟୀ ସଂସଦରେ ଆଇଆଇଆଇଟି ସରକାରୀ-ଘରୋଇ ଭାଗିଦାରୀତା ବିଲ 2017 ଆଗତ କରାଯିବ । 2. ସରକାରୀ-ଘରୋଇ ଭାଗିଦାରୀତାରେ ନିର୍ମିତ 15 ଟି ଯାକ ଆଇଆଇଆଇଟିକୁ ବୈଧାନିକ କ୍ଷମତା ପ୍ରଦାନ କରାଯିବା ସହ ଇନଷ୍ଟିଟ୍ୟୁଟ ଅଫ ନେସନାଲ ଇମ୍ପର୍ଟେନ୍ସ ଭାବେ ଘୋଷଣା କରାଯିବ । 3. ଏହି ସବୁ ଅନୁଷ୍ଠାନମାନଙ୍କୁ ସେମାନଙ୍କର ପାଠ୍ୟକ୍ରମ ଅନୁଯାୟୀ ଛାତ୍ର ଛାତ୍ରୀଙ୍କୁ ଡିଗ୍ରୀ ପ୍ରଦାନର କ୍ଷମତା ପ୍ରଦାନ କରାଯିବ । ତେବେ କ୍ୟାବିନେଟର ଏହି ନିଷ୍ପତ୍ତି ଯୋଗୁଁ କୌଣସି ଆର୍ଥିକ ବୋଝ ସରକାରଙ୍କ ଉପରେ ପଡିବ ନାହିଁ । ପ୍ରସ୍ତାବିତ ବିଲ୍ ର ବ୍ୟବସ୍ଥା ଅନୁଯାୟୀ ସରକାରୀ-ଘରୋଇ ଭାଗିଦାରୀତାରେ ନିର୍ମିତ ଆଇଆଇଆଇଟି ମାନେ ଡିଗ୍ରୀ ପ୍ରଦାନର କ୍ଷମତା ପାଇବେ । ସରକାରୀ ଅନୁଷ୍ଠାନରେ ଯେଭଳି ବିଟେକ୍, ଏମଟେକ୍ ଏବଂ ପିଏଚଡି ଉପାଧି ପ୍ରଦାନ କରାଯାଉଛି ସେହିଭଳି ଉପରୋକ୍ତ ଅନୁଷ୍ଠାନମାନେ ପ୍ରଦାନ କରିପାରିବେ । ପୂର୍ବରୁ 07.12.2010 ରେ ତତ୍କାଳୀନ କେନ୍ଦ୍ର କ୍ୟାବିନେଟ ଦ୍ୱାରା ଗୃହୀତ ପ୍ରସ୍ତାବରେ ସରକାରୀ-ଘରୋଇ ଭାଗିଦାରୀତାରେ ନିର୍ମିତ ଆଇଆଇଆଇଟି ଗୁଡିକୁ ଏଭଳି କ୍ଷମତା ଦିଆଯାଇ ନଥିଲା । ଏଭଳି କ୍ଷମତା ପ୍ରଦାନ ଦ୍ୱାରା ନିଯୁକ୍ତି ବଜାରରେ ଆଇଆଇଆଇଟିର ଛାତ୍ର ଛାତ୍ରୀମାନଙ୍କୁ ଅଧିକ ନିଯୁକ୍ତି ସୁବିଧା ମିଳିପାରିବ । ସେହିପରି ଅଧିକ ପେଷାଦାର କ୍ଷମତା ପ୍ରାପ୍ତ ଆଇଆଇଆଇଟିମାନେ ଅଧିକରୁ ଅଧିକ ଛାତ୍ର ଛାତ୍ରୀଙ୍କୁ ଆକର୍ଷିତ କରିବା ସହ ନିଜ ନିଜର ଏକ ଦୃଢ଼ ଗବେଷଣା ଢ଼ାଂଚା ସୃଷ୍ଟି କରିପାରିବେ । ଏହି ଅନୁଷ୍ଠାନମାନଙ୍କ ଦ୍ୱାରା ସାମର୍ଥ୍ୟବାନ ବୈଷୟିକ ମାନବ ସମ୍ବଳ ସୃଷ୍ଟି କରାଯିବ ଯାହାଫଳରେ କି ଦେଶରେ ଏକ ଦକ୍ଷ ମାନବ ସମ୍ବଳର ଭଣ୍ଡାର ଗଠନ ହେବ । ସବୁ ଜାତି, ବର୍ଣ୍ଣ ତଥା ସାମାଜିକ ଓ ଆର୍ଥିକ ବର୍ଗର ଛାତ୍ର ଛାତ୍ରୀଙ୍କ ପାଇଁ ଏହି ସବୁ ଅନୁଷ୍ଠାନ ମୁକ୍ତ ରହିବ । ଏହି ଭଳି ସରକାରୀ-ଘରୋଇ ଭାଗିଦାରୀତାରେ ଚାଲିଥିବା 15 ଟି ଆଇଆଇଆଇଟି ହେଲା – ଚିତୋର (ଆନ୍ଧ୍ରପ୍ରଦେଶ), ଗୌହାଟୀ (ଆସାମ), ବଡୋଦରା (ଗୁଜରାଟ), ସୋନିପଥ (ହରିୟାଣା), ଉନା (ହିମାଚଳପ୍ରଦେଶ), ରାଞ୍ଚି (ଝାଡଖଣ୍ଡ), ଧାରୱାଡ (କର୍ଣ୍ଣାଟକ), କୋଟାୟାମ (କେରଳ), ନାଗପୁର ଏବଂ ପୁଣେ (ମହାରାଷ୍ଟ୍ର), ସେନାପତି (ମଣିପୁର), କୋଟା (ରାଜସ୍ଥାନ), ତିରୁଚିରାପଲ୍ଲୀ (ତାମିଲନାଡୁ), ଲକ୍ଷ୍ନୌ (ଉତ୍ତରପ୍ରଦେଶ) ଓ କଲ୍ୟାଣୀ (ପଶ୍ଚିମବଙ୍ଗ) ।
ପ୍ରଧାନମନ୍ତ୍ରୀଙ୍କୁ ଭେଟିଲେ ମାଲେସିଆ ଉପପ୍ରଧାନମନ୍ତ୍ରୀ ଓ ଗୃହ ମନ୍ତ୍ରୀ ଦାତୋ ଶିରି ଡଃ.ଅହମଦ ଜାହିଦ ହାମିଦୀ

ମାଲେସିଆର ଉପପ୍ରଧାନମନ୍ତ୍ରୀ ଏବଂ ସ୍ୱରାଷ୍ଟ୍ର ମନ୍ତ୍ରୀ ଦାତୋ ସେରି ଡ. ଅହମଦ ଜାହିଦ ହାମିଦି ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ସାକ୍ଷାତ କରିଥିଲେ । ପ୍ରଧାନମନ୍ତ୍ରୀ ଗତ ବର୍ଷ ଏସିଆନ ଏବଂ ଅନ୍ୟ ସମ୍ବନ୍ଧୀତ ଶିଖର ସମ୍ମିଳନୀଗୁଡିକରେ ଯୋଗଦେବା ପାଇଁ ସଫଳ ମାଲେସିଆ ଯାତ୍ରା ତଥା ଦ୍ୱିପକ୍ଷୀୟ ଗସ୍ତର ସ୍ମୃତିଚାରଣ କରିଥିଲେ । ଡ. ଅହମଦ ଜାହିଦ ବିନ ହମିଦି ପ୍ରଧାନମନ୍ତ୍ରୀଙ୍କୁ ଆତଙ୍କବାଦ ବିରୋଧୀ, ସାଇବର ସୁରକ୍ଷା ଏବଂ ବର୍ହି-ଦେଶୀୟ (Trans-national) ଅପରାଧ ଆଦି କ୍ଷେତ୍ରରେ ଦ୍ୱିପକ୍ଷୀୟ ସହଯୋଗ ବିଷୟରେ ଅବଗତ କରାଇଥିଲେ । ନିକଟ ଭବିଷ୍ୟତରେ ମାଲେସିଆ ପ୍ରଧାନମନ୍ତ୍ରୀଙ୍କୁ ଭାରତ ଗସ୍ତରେ ଆସିବା ପାଇଁ ଏହି ଆଲୋଚନା କାଳରେ ପ୍ରଧାନମନ୍ତ୍ରୀ ପୁଣି ଥରେ ଆମନ୍ତ୍ରଣ କରିଥିଲେ ।
ଢାକା ଆକ୍ରମଣରେ ଜୀବନହାନୀ ଯୋଗୁଁ ଗଭୀର ଦୁଃଖ ପ୍ରକାଶ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଢାକାଠାରେ ଘଟିଥିବା ଆତଙ୍କବାଦୀ ଆକ୍ରମଣକୁ ଦୃଢ ଭାବେ ନିନ୍ଦା କରିବା ସହିତ ଏହି ଘଟଣାରେ ପ୍ରାଣହାନୀ ଯୋଗୁ ଗଭୀର ଭାବେ ମର୍ମାହତ ହୋଇଛନ୍ତି । ‘‘ଢାକାଠାରେ ହୋଇଥିବା ଆକ୍ରମଣ ଆମକୁ ବ୍ୟଥିତ କରିଛି ଏବଂ ଏହାକୁ ପରିପ୍ରକାଶ କରିବା ପାଇଁ ଶବ୍ଦ ନାହିଁ । ମୁଁ ପ୍ରଧାନମନ୍ତ୍ରୀ ଶେଖ ହସିନାଙ୍କ ସହିତ ଏହି ବିଷୟରେ ଆଲୋଚନା କରିଥିଲି ଏବଂ ଦୃଢ ଭାବେ ଏହି ଜଘନ୍ୟ କାଣ୍ଡର ନିନ୍ଦା କରିଛି । ଭାରତ ଏହି ଦୁଃଖଦ ମୂହୁର୍ତ୍ତରେ ବାଂଲା ଦେଶର ଭାଇ ଓ ଭଉଣୀମାନଙ୍କ ସହିତ ରହିବ ଏବଂ ସେମାନଙ୍କୁ ଦୃଢ ଭାବରେ ସମର୍ଥନ କରିବ । ମୃତକଙ୍କ ପରିବାରବର୍ଗଙ୍କ ପ୍ରତି ମୋର ସମବେଦନା ଏବଂ ଏହି ଆକ୍ରମଣରେ ଆହତ ବ୍ୟକ୍ତିମାନଙ୍କ ଶୀଘ୍ର ଆରୋଗ୍ୟ କାମନା କରି ଭଗବାନଙ୍କ ନିକଟରେ ପ୍ରାର୍ଥନା କରୁଛି” ବୋଲି ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ।
ପ୍ରଧାନମନ୍ତ୍ରୀ ନେତାଜୀ ସୁଭାଷ ଚନ୍ଦ୍ର ବୋଷଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନେତାଜୀ ସୁଭାଷ ଚନ୍ଦ୍ର ବୋଷଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସମସ୍ତ ଦେଶବାସୀଙ୍କୁ ପରାକ୍ରମ ଦିବସ ଅବସରରେ ବହୁତ ବହୁତ ଶୁଭେଚ୍ଛା ନେତାଜୀ ସୁଭାଷ ଚନ୍ଦ୍ର ବୋଷଙ୍କ ୧୨୫ତମ ଜୟନ୍ତୀରେ ତାଙ୍କୁ ମୋର ଗଭୀର ଶ୍ରଦ୍ଧାଞ୍ଜଳୀ । ମୁଁ ନେତାଜୀ ସୁଭାଷ ଚନ୍ଦ୍ର ବୋଷଙ୍କୁ ତାଙ୍କ ଜୟନ୍ତୀରେ ପ୍ରଣାମ କରୁଛି । ଆମ ଦେଶ ପାଇଁ ତାଙ୍କର ସ୍ମରଣୀୟ ଅବଦାନ ଲାଗି ପ୍ରତ୍ୟେକ ଭାରତୀୟ ଗର୍ବିତ ।”
ଭାରତ ଅଧ୍ୟକ୍ଷତାରେ ଜି୨୦ ସଚିବାଳୟରେ ନିଯୁକ୍ତି ସୁଯୋଗକୁ ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜି-୨୦ ସଚିବାଳୟରେ ନିଯୁକ୍ତି ସୁଯୋଗ ସହ ଭାରତ ଅଧ୍ୟକ୍ଷତାରେ ବୈଶିକ ଏଜେଣ୍ଡା ପ୍ରସ୍ତୁତିରେ ଯୋଗଦାନ ପାଇଁ ରୋମାଞ୍ଚକର ଅବସରକୁ ଶେୟାର କରିଛନ୍ତି । ବୈଦେଶିକ ବ୍ୟାପାର ମନ୍ତ୍ରଣାଳୟର ପ୍ରବକ୍ତା ଅରିନ୍ଦମ ବାଗଚୀଙ୍କ ଏକ ଟ୍ୱିଟର ଉଦ୍ଧୃତି ଦେଇ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହା ଏକ ରୋମାଞ୍ଚକର ଅବସର…”
ଦୂରସଂଚାର ବିଭାଗ ଏବଂ ଅନ୍ୟ ମନ୍ତ୍ରଣାଳୟର ଗ୍ରୁପ-ଏ ଅଧିକାରୀମାନଙ୍କୁ ଟେଲିକମ୍ୟୁନିକେସନ୍ସ କନସଲଟାଂଟ୍ସ ଇଣ୍ଡିଆ ଲିଃ (ଟିସିଆଇଏଲ)କୁ ଡେପୁଟେସନରେ ପଠାଇବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଦୂରସଂଚାର ଏବଂ ସୂଚନା ପ୍ରଯୁକ୍ତି ପୃଷ୍ଠଭୂମି ଥିବା ଦୂରସଂଚାର ବିଭାଗ (ଡିଓଟି) ଏବଂ ଅନ୍ୟ ମନ୍ତ୍ରଣାଳୟର ଗ୍ରୁପ-ଏ ଅଧିକାରୀମାନଙ୍କୁ ଟେଲିକମ୍ୟୁନିକେସନ୍ସ କନସଲଟାଂଟ୍ସ ଇଣ୍ଡିଆ ଲିଃ (ଟିସିଆଇଏଲ)କୁ ଡେପୁଟେସନରେ ପଠାଇବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଟେଲିକମ୍ୟୁନିକେସନ କନସଲଟାଂଟ୍ସ ଇଣ୍ଡିଆ ଲିଃ (ଟିସିଆଇଏଲ)ରେ ଖାଲି ଥିବା ଏପରି ସଂଖ୍ୟାର ପଦବୀ ଡେପୁଟେସନ ଭିତିରେ ପୂରଣ କରିବା ଲାଗି ଅନୁମୋଦନ ଦେବା ନିମନ୍ତେ ଦୂରସଂଚାର ଏବଂ ସୂଚନା ପ୍ରଯୁକ୍ତି ପୃଷ୍ଠଭୂମି ଥିବା ଗ୍ରୁପ-ଏ ଅଧିକାରୀମାନଙ୍କୁ ନିଯୁକ୍ତି ପାଇଁ ନିଷ୍ପତ୍ତି ନିଆଯାଇଛି । ଅନ୍ତରୀଣ ଅବଧି 1.10.2016 ଠାରୁ ଏହି ପ୍ରସ୍ତାବ ଅନୁମୋଦନ ଲାଭ (ପୂର୍ବ କ୍ୟାବିନେଟ ଅନୁମୋଦନ 30.09.2016 ପର୍ଯ୍ୟନ୍ତ ବୈଧ ଥିଲା) ପର୍ଯ୍ୟନ୍ତ ଏବଂ ଅନୁମୋଦନ ଲାଭ କରିବାର ତାରିଖ ଠାରୁ ଆହୁରି ତିନି ବର୍ଷ ପର୍ଯ୍ୟନ୍ତ ଡିପିଇ ଗାଇଡଲାଇନ ଅନୁଯାୟୀ, ଟିସିଆଇଏଲର ବୋର୍ଡସ୍ତର ଠାରୁ ନିମ୍ନରେ ଥିବା ମୋଟ ପଦବୀର ସର୍ବାଧିକ 10% ପୂରଣ ନିମନ୍ତେ ଏହି ନିଯୁକ୍ତି ଦିଆଯିବ । ଏହାକୁ ତତ୍କାଳୀନ ଅବଶୋଷଣ ନିୟମରୁ ଛାଡ଼ କରାଯିବ । ଭବିଷ୍ୟତରେ ଟିସିଆଇଏଲରେ ବୋର୍ଡସ୍ତର ଠାରୁ ନିମ୍ନରେ ଥିବା ପଦବୀ ପାଇଁ ଛାଡ଼ କରାଯିବାର ପ୍ରସଙ୍ଗକୁ ଅନୁମୋଦନ ଦେବା ନିମନ୍ତେ ଏହାକୁ ଡିପିଇ ଓଏମ ନଂ. 18(6)/2001-ଜିଏମ-ଜିଏଲ-77 ତା 28.12.2005 ଅନୁଯାୟୀ ବିବେଚନା କରାଯାଇପାରେ ଯାହାଦ୍ୱାରା ଭବିଷ୍ୟତରେ ଏଭଳି ପ୍ରସ୍ତାବ ଆଉ କ୍ୟାବିନେଟର ଅନୁମୋଦନ ଲାଗି ଆସିବ ନାହିଁ । ସୂଚନାଯୋଗ୍ୟ ଯେ ଟିସିଆଇଏଲ ଏକ ଆଇଏସଓ ମାନ୍ୟତାପ୍ରାପ୍ତ ରାଷ୍ଟ୍ରାୟତ ଉଦ୍ୟୋଗ ଏବଂ ଏହାକୁ ମିନିରତ୍ନ ବର୍ଗ-1ରେ ସାମିଲ କରାଯାଇଛି । ଦୂର ସଂଚାର ଏବଂ ସୂଚନା ପ୍ରଯୁକ୍ତି କ୍ଷେତ୍ରରେ ଏହାର ସୁଦୃଢ଼ ଆଧାର ରହିଛି । ବିଶ୍ୱସ୍ତରୀୟ ପ୍ରଯୁକ୍ତି ଏବଂ ଭାରତୀୟ ଜ୍ଞାନକୌଶଳ ଯୋଗାଇ ଦେବା ଲାଗି 1978ରେ ଭାରତ ସରକାର ଏହାକୁ ପ୍ରତିଷ୍ଠା କରିଥିଲେ ।
ନବୀ ମୁମ୍ବାଇ ଆନ୍ତର୍ଜାତିକ ବିମାନ ବନ୍ଦରର ଶିଳାନ୍ୟାସ ଉତ୍ସବରେ ପ୍ରଧାନମନ୍ତ୍ରୀ; ଜେଏନପିଟି ବନ୍ଦରର ଚତୁର୍ଥ କଣ୍ଟେନର ଟର୍ମିନାଲକୁ କଲେ ଲୋକାର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନବୀ ମୁମ୍ବାଇ ଆନ୍ତର୍ଜାତିକ ବିମାନବନ୍ଦରର ଶିଳାନ୍ୟାସ ଉତ୍ସବରେ ଯୋଗ ଦେଇଛନ୍ତି । ଏହି ଅବସରରେ ନବୀ ମୁମ୍ବାଇଠାରେ ଆୟୋଜିତ ଏକ ସମାରୋହରେ ସେ ଜବାହରଲାଲ ନେହେରୁ ବନ୍ଦର ଟ୍ରଷ୍ଟର ଚତୁର୍ଥ କଣ୍ଟେନର ଟର୍ମିନାଲକୁ ମଧ୍ୟ ଲୋକାର୍ପଣ କରିଥିଲେ । ଜନ ସମାବେଶକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ସେ ମହାନୁଭବ ଶିବାଜୀ ମହାରାଜଙ୍କ ଜୟନ୍ତୀର ଗୋଟିଏ ଦିନ ପୂର୍ବରୁ ମହାରାଷ୍ଟ୍ରକୁ ଆସିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଉଦାରୀକରଣ ଓ ବିଶ୍ୱିକରଣ ବର୍ତ୍ତମାନ ସମୟର ନିଚ୍ଛକ ବାସ୍ତବତା ଏବଂ ଆମ୍ଭମାନଙ୍କୁ ଏହା ସହିତ ତାଳ ଦେଇ ଚାଲିବାକୁ ହେଲେ ଉଚ୍ଚମାନର ଭିତ୍ତିଭୂମି ନିର୍ମାଣ କରିବାକୁ ପଡିବ । ସେ କହିଥିଲେ ଯେ ସାଗରମାଳା ପ୍ରକଳ୍ପ ଦ୍ୱାରା କେବଳ ବନ୍ଦରମାନଙ୍କର ବିକାଶ ହେଉନାହିଁ ବରଂ ବନ୍ଦର ଅଭିମୁଖୀ ଭିତ୍ତିଭୂମି ଏବଂ ବନ୍ଦର ଆଧାରିତ ବିକାଶ ଆଗକୁ ବଢୁଛି । ପ୍ରଧାନମନ୍ତ୍ରୀ କହିଥିଲେ ଯେ ଦେଶ ଭିତରେ ଜଳପଥଗୁଡିକର ବିକାଶ ପାଇଁ ଭାରତ ସରକାର ମହତ୍ୱପୂର୍ଣ୍ଣ ପ୍ରୟାସ ଆରମ୍ଭ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଅନେକ ବର୍ଷ ଧରି ନବୀ ମୁମ୍ବାଇ ବିମାନ ବନ୍ଦର ପ୍ରକଳ୍ପ ପଡି ରହିଛି । ବିଳମ୍ବିତ ପ୍ରକଳ୍ପ ଅନେକ ସମସ୍ୟା ସୃଷ୍ଟ କରିଥାଏ । ସେ ଏବେ ପ୍ରଗତି ସମୀକ୍ଷା ଅଭିଯାନ ଆରମ୍ଭ କରିଛନ୍ତି ଏବଂ ତାହା ମାଧ୍ୟମରେ ବିଭିନ୍ନ ବିଳମ୍ବିତ ଓ ପଡି ରହିଥିବା ପ୍ରକଳ୍ପ ଗୁଡିକର କାର୍ଯ୍ୟାରମ୍ଭ କରିବା ଦିଗରେ ଅଗ୍ରାଧିକାର ପଦକ୍ଷେପ ନେଉଛନ୍ତି । ସେ କହିଥିଲେ ଯେ ଭାରତର ବିମାନ ଚଳାଚଳ ଉଦ୍ୟୋଗର ତୀବ୍ର ଅଭିବୃଦ୍ଧି ଘଟୁଛି । ଅଧିକରୁ ଅଧିକ ଲୋକ ବିମାନ ଯାତ୍ରା କରୁଛନ୍ତି । ଏହାଦ୍ୱାରା ଏହି ଉଦ୍ୟୋଗରେ ଉଚ୍ଚ ମାନର ଭିତ୍ତିଭୂମି ନିର୍ମାଣକୁ ମହତ୍ୱ ଦିଆଯାଉଛି । କେନ୍ଦ୍ର ସରକାର ଦେଶରେ ଏକ ବିମାନ ଚଳାଚଳ ନୀତି ପ୍ରଣୟନ କରିଛନ୍ତି ଯାହାକି ଏହି ଉଦ୍ୟୋଗକୁ ପରିବର୍ତ୍ତିତ କରିବାକୁ ଯାଉଛି । ସେ କହିଥିଲେ ଯେ ଏକ ସୁଦୃଢ ବିମାନ ସେବା ଉଦ୍ୟୋଗ ଅଧିକ ଆର୍ଥିକ ସୁଯୋଗ ସୃଷ୍ଟି କରିଥାଏ । ଉନ୍ନତ ବିମାନ ସେବା ଦ୍ୱାରା ଭାରତକୁ ଅଧିକ ପର୍ଯ୍ୟଟକ ଆସିଥାଆନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀଙ୍କୁ ପ୍ରଦାନ କରାଯାଉଛି ମୁକ୍ତା ଖଚିତ କଳାକୃତି

ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ମୁକ୍ତା ଖଚିତ କଳାକୃତି ପ୍ରଦାନ କରାଯାଇଛି । ଏହି କଳାକୃତିରେ ଭାରତର ମାନଚିତ୍ରକୁ ଚିତ୍ରଣ କରାଯାଇଛି ଯେଉଁଥିରେ ପ୍ରଧାନମନ୍ତ୍ରୀଙ୍କ ଛବି ମଧ୍ୟ ରହିଛି । କଳାକୃତିର ନିର୍ମାତା ସୁଶ୍ରୀ ଖୁସବୁ ଆକାଶ ଦାଭଡାଙ୍କ କହିବା ଅନୁସାରେ, ପାଞ୍ଚ ଲକ୍ଷରୁ ଅଧିକ ମୁକ୍ତା ଏହି କାରୁକୃତିରେ ବ୍ୟବହାର କରାଯାଇଛି । ଏହାଛଡା କଳାକୃତି ମଧ୍ୟରେ ମୁକ୍ତାଗୁଡିକୁ ଗୁନ୍ଥିବା ପାଇଁ 10 କିଲୋମିଟର ଲମ୍ବର ସୂତା ବ୍ୟବହୃତ ହୋଇଛି । 7 ଫୁଟ ଲମ୍ବ ଓ 7 ଫୁଟ ଓସାରର ଏହି କଳାକୃତିଟି ପ୍ରସ୍ତୁତ କରିବା ପାଇଁ 850 ଘଣ୍ଟା ସମୟ ଲାଗିଛି । ଏହି କଳାକୃତି ପ୍ରଦାନ ଅବସରରେ ରାଜକୋଟର ସାଂସଦ ଶ୍ରୀ ମୋହନଭାଇ କୁଣ୍ଡରୀୟା ଉପସ୍ଥିତ ଥିଲେ ।
ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବାରୁ ଶ୍ରୀ ସୁଖବିନ୍ଦର ସିଂ ସୁଖୁଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ସୁଖବିନ୍ଦର ସିଂ ସୁଖୁଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବାରୁ ଶ୍ରୀ ସୁଖବିନ୍ଦର ସିଂ ସୁଖୁ ଜୀଙ୍କୁ ଅଭିନନ୍ଦନ । ମୁଁ ହିମାଚଳ ପ୍ରଦେଶର ବିକାଶ ପାଇଁ କେନ୍ଦ୍ରରୁ ସମସ୍ତ ସମ୍ଭାବ୍ୟ ସହଯୋଗକୁ ନିଶ୍ଚିତ କରୁଛି ।”
ବ୍ରିଟେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବେ ନିର୍ବାଚିତ ଲିଜ ଟ୍ରସଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରିଟେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବେ ନିର୍ବାଚିତ ଲିଜ ଟ୍ରସଙ୍କୁ ଅଭିନନ୍ଦନ ଜଣାଇଛନ୍ତି । ନୂଆ ଭୂମିକା ଓ ଦାୟିତ୍ୱ ପାଇଁ ମଧ୍ୟ ଶ୍ରୀ ମୋଦୀ ତାଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବ୍ରିଟେନର ପରବର୍ତ୍ତୀ ପ୍ରଧାନମନ୍ତ୍ରୀ ଭାବେ ନିର୍ବାଚିତ @trusslizଙ୍କୁ ଅଭିନନ୍ଦନ । ଆପଣଙ୍କ ନେତୃତ୍ୱରେ ଭାରତ- ବ୍ରିଟେନ ବ୍ୟାପକ ରଣନୈତିକ ଭାଗିଦାରୀ ଆହୁରି ସୁଦୃଢ ହେବ । ନୂଆ ଭୂମିକା ଓ ଦାୟିତ୍ୱ ପାଇଁ ଆପଣଙ୍କୁ ଶୁଭେଚ୍ଛା ।”
ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ମି. ମାଲକମ ଟର୍ନବୁଲଙ୍କ ସହ ଫୋନ ରେ କଥାହେଲେ ପ୍ରଧାନମନ୍ତ୍ରୀ

ଆଜି ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ମି. ମାଲକମ ଟର୍ନବୁଲ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଫୋନ କରିଥିଲେ l ପ୍ରଧାନମନ୍ତ୍ରୀ ଟର୍ନବୁଲ ତାଙ୍କ ସଫଳ ଭାରତ ଗସ୍ତ ପାଇଁ ପ୍ରଧାନମନ୍ତ୍ରୀ ମୋଦୀଙ୍କୁ ଧନ୍ୟବାଦ ଅର୍ପଣ କରିଥିଲେ l ଏହି ଅବସରରେ ପ୍ରଧାନମନ୍ତ୍ରୀ ମୋଦୀ କୁଶଳୀ ପେଶାଦାର ମାନଙ୍କ ପାଇଁ ଅଷ୍ଟ୍ରେଲିଆର ପରିବର୍ତ୍ତିତ ଭିସା ନୀତିର ସମ୍ଭାବ୍ୟ ପ୍ରଭାବ ସମ୍ପର୍କରେ ଚିନ୍ତାବ୍ୟକ୍ତ କରିଥିଲେ l ଉଭୟ ପକ୍ଷର ଅଧିକାରୀମାନେ ଏହି ଘଟଣା ସମ୍ପର୍କରେ ବିଚାର ବିମର୍ଷ କରିବେ ବୋଲି ଦୁଇ ପ୍ରଧାନମନ୍ତ୍ରୀ ଏକମତ ହୋଇଥିଲେ l ଗତମାସରେ ଟର୍ନବୁଲଙ୍କ ଭାରତ ଗସ୍ତ ପରେ ଉଭୟ ପକ୍ଷ ନେଇ ଥିବା ପଦକ୍ଷେପ ଓ ଦ୍ଵିପାକ୍ଷିକ ସମ୍ପର୍କକୁ ଆହୁରି ସୁଦୃଢ କରିବା ନିମିତ୍ତ ଆବଶ୍ୟକୀୟ ପଦକ୍ଷେପ ସମ୍ପର୍କରେ ଦୁଇ ପ୍ରଧାନମନ୍ତ୍ରୀ ଆଲୋଚନା କରିଥିଲେ l
ବର୍ଲିନରେ  ବ୍ୟବସାୟ ଗୋଲ ଟେବୁଲ ବୈଠକରେ ସହ-ଅଧ୍ୟକ୍ଷତା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜର୍ମାନ ଚାନସେଲର ଶ୍ରୀ ଓଲାଫ ସୋଜଙ୍କ ସହ ଏକ ବ୍ୟବସାୟ ଗୋଲ ଟେବୁଲ ବୈଠକରେ ମିଳିତ ଭାବେ ଅଧ୍ୟକ୍ଷତା କରିଛନ୍ତି । ନିଜ ମନ୍ତବ୍ୟରେ ପ୍ରଧାନମନ୍ତ୍ରୀ ତାଙ୍କ ସରକାର ଦ୍ୱାରା କରାଯାଇଥିବା ବଡ ବଡ ସଂସ୍କାର ସହ ଭାରତର କ୍ରମବର୍ଦ୍ଧିଷ୍ଣୁ ଷ୍ଟାର୍ଟଅପ ଓ ୟୁନିକର୍ଣ୍ଣ ଉପରେ ଆଲୋକପାତ କରିଥିଲେ । ଭାରତୀୟ ଯୁବଶକ୍ତିଙ୍କ ପଛରେ ପୁଞ୍ଜିନିବେଶ ନିମନ୍ତେ ସେ ବ୍ୟବସାୟୀ ନେତୃବୃନ୍ଦଙ୍କୁ ଆମନ୍ତ୍ରଣ କରିଥିଲେ । ଏହି କାର୍ଯ୍ୟକ୍ରମରେ ଉଭୟ ପକ୍ଷ ସରକାରୀ ଓ ବଛା ବଛା ମୁଖ୍ୟ କାର୍ଯ୍ୟନିର୍ବାହୀ ପ୍ରତିନିଧି, ଜଳବାୟୁ ସହଯୋଗ, ଯୋଗାଣ ବ୍ୟବସ୍ଥା, ଗବେଷଣା ଓ ବିକାଶ ଉପରେ ମୁଖ୍ୟତଃ ଆଲୋଚନା କରିଥିଲେ । ନିମ୍ନଲିଖିତ ବ୍ୟାବସାୟିକ ନେତୃବୃନ୍ଦ ଗୋଲ ଟେବୁଲ ବୈଠକରେ ଅଂଶଗ୍ରହଣ କରିଥିଲେ । ଭାରତୀୟ ବ୍ୟାବସାୟିକ ପ୍ରତିନିଧି ସଞ୍ଜୀବ ବଜାଜ (ଭାରତୀୟ ପ୍ରତିନିଧି ଦଳ ମୁଖ୍ୟ) ସିଆଇଆଇ ଅଧ୍ୟକ୍ଷ ଓ ବଜାଜ ଫିନସର୍ଭ ପରିଚାଳନା ନିର୍ଦ୍ଦେଶକ ବାବା ଏନ କଲ୍ୟାଣୀ ଭାରତ ଫୋରମ ଅଧ୍ୟକ୍ଷ ଓ ପରିଚାଳନା ନିର୍ଦ୍ଦେଶକ ସି କେ ବିରଳା, ପରିଚାଳନା ନିର୍ଦ୍ଦେଶକ ଓ ମୁଖ୍ୟ କାର୍ଯ୍ୟନିର୍ବାହୀ, ସିକେ ବିରଳା ଗ୍ରୁପ ପୁନୀତ ଛତୱାଲ, ପରିଚାଳନା ନିର୍ଦ୍ଦେଶକ ଓ ମୁଖ୍ୟକାର୍ଯ୍ୟନିର୍ବାହୀ ଭାରତୀୟ ହୋଟେଲ କମ୍ପାନୀ ଲିମିଟେଡ ସଲୀଲ ସିଂଘଲ, ଅଧ୍ୟକ୍ଷ ଏମିରେଟ୍ସ, ପିଏଲ ଇଣ୍ଡଷ୍ଟ୍ରୀଜ୍ ସୁମନ୍ତ ସିହ୍ନା, ଅଧ୍ୟକ୍ଷ ଓ ପରିଚାଳନା ନିର୍ଦ୍ଦେଶକ ରିନ୍ୟୁପାୱାର ଆଣ୍ଡ ଅଧ୍ୟକ୍ଷ ଆସୋଚେମ ଦିନେଶ ଖରା, ଅଧ୍ୟକ୍ଷ ଷ୍ଟେଟବ୍ୟାଙ୍କ ଅଫ ଇଣ୍ଡିଆ ସିପି ଗୁଗନାନୀ- ପରିଚାଳନା ନିର୍ଦ୍ଦେଶକ ଓ ସିଇଓ ଟେକ ମହିନ୍ଦ୍ରା ଲିମିଟେଡ ଦୀପକ ବାଗଲା ସିଇଓ ଏବଂ ପରିଚାଳନା ନିର୍ଦ୍ଦେଶକ, ଇନଭଷ୍ଟେ ଇଣ୍ଡିଆ ଜର୍ମାନ ବ୍ୟାବସାୟିକ ପ୍ରତିନିଧି ରୋନାଲ୍ଡ ବୁସ୍ତେ, ଜର୍ମାନୀ ପ୍ରତିନିଧି ମଣ୍ଡଳ ମୁଖ୍ୟ, ଅଧ୍ୟକ୍ଷ ଓ ସିଇଓ ସିମେନ୍ସ ଓ ଅଧ୍ୟକ୍ଷ ଏସୀୟ ପେସିଫିକ କମିଟି ଅଫ ଜର୍ମାନ ବିଜନେସ ମାର୍ଟିନ ବ୍ରୁଡରମିଲର କାର୍ଯ୍ୟନିର୍ବାହୀ ବୋର୍ଡ ଅଧ୍ୟକ୍ଷ, ବିଏଏସଏଫ ହରବର୍ଟ ଡିଏସ, ପରିଚାଳନା ବୋର୍ଡ ଅଧ୍ୟକ୍ଷ ଭୋକ୍ସୱାଗେନ ଷ୍ଟିଫାନ ହାର୍ଟୁ, ପରିଚାଳନା ବୋର୍ଡ ଅଧ୍ୟକ୍ଷ ବୋସେକ ମାରିକା ଲୁଲାଲୀ, ମୁଖ୍ୟ କାର୍ଯ୍ୟନିର୍ବାହୀ ଅଧ୍ୟକ୍ଷ ଓ ପରିଚାଳନା ଅଧ୍ୟକ୍ଷ ଜିଏଫଟି ଟେକ୍ନୋଲୋଜି କାଲୁସ ରୋଜେଫେଲଡ, ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ସାଫେଲର ଖ୍ରୀଷ୍ଟିୟାନ ସିୱିଙ୍ଗ, ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଡସିଚ ବ୍ୟାଙ୍କ ରାଲଫୱିଣ୍ଟରଗ୍ରେଷ୍ଟ, ପରିଚାଳନା ବୋର୍ଡ ଅଧ୍ୟକ୍ଷ ଗିସେକ+ଡେଭି୍ରଏଣ୍ଟ ଜୁର୍ଗେନ ଜେସ୍କି ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ, ଏନଏରକନ
ଜାତୀୟ ପରିବର୍ତ୍ତନ ପାଇଁ ଏକ ସାମଗ୍ରିକ ଶିକ୍ଷା ବ୍ୟବସ୍ଥା ଗୁରୁତ୍ୱପୂର୍ଣ୍ଣ: ପ୍ରଧାନମନ୍ତ୍ରୀ

ଜାତୀୟ ପରିବର୍ତ୍ତନ ପାଇଁ ଏକ ସାମଗ୍ରିକ ଶିକ୍ଷା ବ୍ୟବସ୍ଥା ଗୁରୁତ୍ୱପୂର୍ଣ୍ଣ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । MyGovIndia ଦ୍ୱାରା ଏକ ଟୁଇଟ୍ ସେୟାର କରିବାବେଳେ ପ୍ରଧାନମନ୍ତ୍ରୀ କହିଛନ୍ତି ଯେ ଗତ ୭ ବର୍ଷ ମଧ୍ୟରେ ଶିକ୍ଷା କ୍ଷେତ୍ରରେ ବୈପ୍ଲବିକ ପରିବର୍ତ୍ତନ ଲାଗି ଏଠାରେ ଏକ ଭଲ ସୁଯୋଗ ସୃଷ୍ଟି ହୋଇଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଜାତୀୟ ପରିବର୍ତ୍ତନ ପାଇଁ ଏକ ସାମଗ୍ରିକ ଶିକ୍ଷା ବ୍ୟବସ୍ଥା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଗତ ୭ ବର୍ଷ ମଧ୍ୟରେ ଶିକ୍ଷା କ୍ଷେତ୍ରରେ ବୈପ୍ଲବିକ ପରିବର୍ତ୍ତନ ଲାଗି ଏଠାରେ ଏକ ଭଲ ସୁଯୋଗ ସୃଷ୍ଟି ହୋଇଛି ।
ଝାଡଖଣ୍ଡର ହଜାରିବାଗରେ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଝାଡଖଣ୍ଡର ହଜାରିବାଗ ଜିଲ୍ଲାରେ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ଏହି ଦୁର୍ଘଟଣାରେ ଆହତ ହୋଇଥିବା ବ୍ୟକ୍ତିଙ୍କ ଶୀଘ୍ର ଆରୋଗ୍ୟ ପାଇଁ ସେ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଝାଡଖଣ୍ଡର ହଜାରିବାଗ ଜିଲ୍ଲାରେ ବସ୍ ଦୁର୍ଘଟଣାରେ ପ୍ରାଣ ହାନି ପାଇଁ ଦୁଃଖିତ । ଏହି ଦୁଃଖଦ ଘଟଣାରେ ମୋର ଚିନ୍ତାଧାରା ଶୋକସନ୍ତପ୍ତ ପରିବାରଙ୍କ ସହ ଅଛି । ଆହତମାନେ ଶୀଘ୍ର ସୁସ୍ଥ ହେବା ପାଇଁ ପ୍ରାର୍ଥନା କରୁଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ”
ଗୁରୁ ଦିବସରେ ଶିକ୍ଷକଙ୍କ କର୍ତ୍ତବ୍ୟନିଷ୍ଠା, ପ୍ରତିବଦ୍ଧତାକୁ ପ୍ରଣାମ କଲେ ପ୍ରଧାନମନ୍ତ୍ରୀ,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁଦିବସ ଅବସରରେ ଶିକ୍ଷକ ସମାଜକୁ ଶୁଭେଚ୍ଛା ଓ ପ୍ରଣାମ ଜଣାଇଛନ୍ତି। ସେମାନଙ୍କ ନିଷ୍ଠା ଓ ପ୍ରତିବଦ୍ଧତାକୁ ପ୍ରଶଂସା କରିବା ସହ ପୂର୍ବତନ ରାଷ୍ଟ୍ରପତି ଡ. ସର୍ବପଲ୍ଲୀ ରାଧାକ୍ରିଷ୍ଣନଙ୍କୁ ତାଙ୍କ ଜନ୍ମତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି। ଆଜି ସାରା ଦେଶରେ ଡ. ରାଧାକ୍ରିଷ୍ଣନଙ୍କ ଜୟନ୍ତୀକୁ ଗୁରୁ ଦିବସ ରୂପେ ପାଳନ କରାଯାଉଛି। “ଗୁରୁ ଦିବସର ଖୁସି ଅଭିନନ୍ଦନ! ଶିକ୍ଷକମାନଙ୍କ କର୍ତ୍ତବ୍ୟନିଷ୍ଠା ଓ ପ୍ରତିବଦ୍ଧତାକୁ ଦେଶ ପ୍ରଣାମ କରୁଛି। ରାଷ୍ଟ୍ର ଗଠନରେ ସେମାନଙ୍କର ଭୂମିକା ମହନୀୟ। ବିଶିଷ୍ଠ ବିଦ୍ୱାନ, ରାଷ୍ଟ୍ରନୀତିଜ୍ଞ ଏବଂ ମହାନ ଶିକ୍ଷକ ଡ.ଏସ.ରାଧାକ୍ରିଷ୍ଣନ ଯିଏକି ଭାରତର ମନ ଓ ପ୍ରାଣକୁ ରୂପକଳ୍ପ ଦେଇଥିଲେ ତାଙ୍କୁ ବିନମ୍ର ଶ୍ରଦ୍ଧାଞ୍ଜଳି। ଆପଣଙ୍କ ଶିକ୍ଷକ ଆପଣଙ୍କୁ କିଭଳି ପ୍ରଭାବିତ କରିଛନ୍ତି? ସେ ସମ୍ପର୍କରେ କିଛି ଟୀକାକୁ ବାଣ୍ଟନ୍ତୁ ଏବଂ ଶିକ୍ଷକମାନଙ୍କ ସମ୍ପର୍କରେ ରଚିତ ପୁସ୍ତକମାନ ପଠନ କରନ୍ତୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ କାଂସ୍ୟ ପଦକ ବିଜେତା ସୌରଭ ଘୋଷାଲଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ କାଂସ୍ୟ ପଦକ ବିଜେତା ସ୍କ୍ୱାଶ ଖେଳାଳି ସୌରଭ ଘୋଷାଲଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “@SauravGhosal ସଫଳତାର ନୂତନ ଦିଗନ୍ତ ହାସଲ କରିଥିବାରୁ ଆନନ୍ଦିତ । ବର୍ମିଂହାମରେ ସେ ଜିତିଥିବା କାଂସ୍ୟ ପଦକ ବେଶ ନିଆରା । ତାଙ୍କୁ ଅଭିନନ୍ଦନ । ତାଙ୍କ ସଫଳତା ଭାରତୀୟ ଯୁବପୀଢିଙ୍କ ମଧ୍ୟରେ ସ୍କ୍ୱାଶକୁ ଅଧିକ ଲୋକପ୍ରିୟ କରାଉ ବୋଲି କାମନା ।”
କଲବୁର୍ଗୀ ଓ କାଞ୍ଚୀପୁରମଠାରେ ଗୁରୁତ୍ୱପୂର୍ଣ୍ଣ ପ୍ରକଳ୍ପର ଲୋକାର୍ପଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କର୍ଣ୍ଣାଟକର କଲବୁର୍ଗୀ ଏବଂ ତାମିଲନାଡ଼ୁର କାଞ୍ଚୀପୁରମଠାରେ ଗୁରୁତ୍ୱପୂର୍ଣ୍ଣ ପ୍ରକଳ୍ପଗୁଡ଼ିକର ଲୋକାର୍ପଣ କରିଛନ୍ତି । କର୍ଣ୍ଣାଟକର କଲବୁର୍ଗୀଠାରେ ପ୍ରଧାନମନ୍ତ୍ରୀ ଫଳକ ଉନ୍ମୋଚନ ଜରିଆରେ ବେଙ୍ଗାଲୁରୁ, ଇଏସଆଇ ହସପିଟାଲ ଓ ମେଡ଼ିକାଲ କଲେଜକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରିଥିଲେ । ସେ ମଧ୍ୟ ବଟମ ଚିପି ହୁବଲୀଠାରେ କେଆଇଏମଏସର ସୁପର ସ୍ପେଶାଲଟି ବ୍ଲକ, ବାଙ୍ଗାଲୋର ଆୟକର ନ୍ୟାୟାଧିକରଣ ଅପିଲ ଟ୍ରିବ୍ୟୁନାଲ କୋଠା ଏବଂ ବାଙ୍ଗାଲୋର ବିଶ୍ୱବିଦ୍ୟାଳୟଠାରେ ଉତ୍ତର ପୂର୍ବାଂଚଳ ଛାତ୍ରୀଙ୍କ ପାଇଁ ଛାତ୍ରୀନିବାସର ଉଦଘାଟନ କରିଥିଲେ । ଫଳକ ଉନ୍ମୋଚନ ମାଧ୍ୟମରେ, ପ୍ରଧାନମନ୍ତ୍ରୀଙ୍କ ଦ୍ୱାରା ରାୟଚୁରଠାରୁ କଲବୁର୍ଗୀ ପର୍ଯ୍ୟନ୍ତ ବିପିସିଏଲ ଡିପୋର ରିସାଇଟମେଣ୍ଟ ପାଇଁ ଶିଳାନ୍ୟାସ କରାଯାଇଥିଲା । ପ୍ରଧାନମନ୍ତ୍ରୀ ମଧ୍ୟ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା : ଆୟୁଷ୍ମାନ ଭାରତର ହିତାଧିକାରୀମାନଙ୍କ ସହିତ ମତ ବିନିମୟ କରିଥିଲେ । ତାମିଲନାଡ଼ୁର କାଞ୍ଚୀପୁରମଠାରେ ପ୍ରଧାନମନ୍ତ୍ରୀ ବିଭିନ୍ନ ଜାତୀୟ ରାଜପଥ ପ୍ରକଳ୍ପର ଶୁଭାରମ୍ଭ କରିଥିଲେ । ଏଗୁଡ଼ିକ ମଧ୍ୟରେ ରହିଛି ବିକ୍ରୱଣ୍ଡିଠାରୁ ତାଞ୍ଜାଭୁର ପର୍ଯ୍ୟନ୍ତ ଜାତୀୟ ରାଜପଥ-45 ସି ର 4 ଲେନ କରାଯିବା ଏବଂ 4 ନମ୍ବର ଜାତୀୟ ରାଜପଥର କାରାଇପେଟ୍ଟାଇ-ୱଲଜପେଟ ଭାଗର 6 ଲେନ ବିଶିଷ୍ଟ କରାଯିବା ପ୍ରକଳ୍ପ । ସେ 5 ଏମଏମଟିପିଏ କ୍ଷମତା ସମ୍ପନ୍ନ ଏନ୍ନୋର ଏଲଏନଜି ଟର୍ମିନାଲକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ଏହି ଟର୍ମିନାଲ ତାମିଲନାଡ଼ୁ ଏବଂ ପଡ଼ୋଶୀ ରାଜ୍ୟଗୁଡ଼ିକରେ ଏଲଏନଜି ଚାହିଦା ପୂରଣ କରିବ । ସେ ମଧ୍ୟ ଏରୋଡ-କରୁର-ତିରୁଚିରାପଲ୍ଲୀ ଏବଂ ସାଲେମ-କରୁର-ଦିଣ୍ଡିଗୁଲ ରେଳ ପଥର ବିଦ୍ୟୁତକରଣ କାର୍ଯ୍ୟକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ଭିଡିଓ ଲିଙ୍କ ଜରିଆରେ ଚେନ୍ନାଇର ଡ. ଏମଜିଆର ଜାନକୀ କଳା ଓ ବିଜ୍ଞାନ ମହିଳା ମହାବିଦ୍ୟାଳୟଠାରେ ଡ. ଏମଜି ରାମଚନ୍ଦ୍ରନଙ୍କ ପ୍ରତିମୂର୍ତ୍ତିକୁ ଅନାବରଣ କରିଥିଲେ । ଆଜି ଶୁଭାରମ୍ଭ ହୋଇଥିବା ଉନ୍ନୟନ ପ୍ରକଳ୍ପଗୁଡ଼ିକ କର୍ଣ୍ଣାଟକ ଏବଂ ତାମିଲନାଡ଼ୁର ଜନସାଧାରଣଙ୍କୁ ବ୍ୟାପକ ଭାବେ ଲାଭାନ୍ୱିତ କରିବ ।
ତ୍ରିପୁରାର ୫୦ତମ ପ୍ରତିଷ୍ଠା ଦିବସରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ନମସ୍କାର! ଖୁଲୁମଖା! ରାଜ୍ୟ ପ୍ରତିଷ୍ଠାର ୫୦ ବର୍ଷ ପୂରଣ କରିଥିବାରୁ ସମସ୍ତ ତ୍ରିପୁରାବାସୀଙ୍କୁ ଅନେକ ଅନେକ ଶୁଭକାମନା। ତ୍ରିପୁରାର ନିର୍ମାଣ ଏବଂ ଏହାର ବିକାଶରେ ଯୋଗଦାନ ଦେଇଥିବା ସମସ୍ତ ମହାପୁରୁଷମାନଙ୍କୁ ଆଦରପୂର୍ବକ ଅଭିନନ୍ଦନ ଜଣାଉଛି, ସେମାନଙ୍କର ପ୍ରୟାସକୁ ପ୍ରଣାମ କରୁଛି ! ତ୍ରିପୁରା ଇତିହାସ ସର୍ବଦା ଗରିମାମୟ ରହି ଆସିଛି। ମାଣିକ୍ୟ ବଂଶର ସମ୍ରାଟମାନଙ୍କର ପରାକ୍ରମ ଠାରୁ ଆରମ୍ଭ କରି ଆଜି ପର୍ଯ୍ୟନ୍ତ, ଏକ ରାଜ୍ୟ ଭାବେ ତ୍ରିପୁରା ନିଜର ଭୂମିକାକୁ ସଶକ୍ତ କରିଛି। ଜନଜାତି ସମାଜ ହୁଅନ୍ତୁ କିମ୍ବା ଅନ୍ୟ ସମୁଦାୟ, ସମସ୍ତେ ତ୍ରିପୁରାର ବିକାଶ ପାଇଁ କଠିନ ପରିଶ୍ରମର ସହିତ, ଏକଜୁଟ୍‌ ହୋଇ ପ୍ରୟାସ କରିଛନ୍ତି । ମା’ ତ୍ରିପୁରାସୁନ୍ଦରୀଙ୍କ ଆଶୀର୍ବାଦରୁ ତ୍ରିପୁରା ପ୍ରତ୍ୟେକ ଆହ୍ୱାନକୁ ସାହସର ସହିତ ମୁକାବିଲା କରିଛି। ତ୍ରିପୁରା ଆଜି ବିକାଶର ଯେଉଁ ନୂଆ ଯୁଗରେ, ନୂଆ ଉଚ୍ଚତା ଦିଗରେ ଅଗ୍ରସର ହେଉଛି, ସେଥିରେ ତ୍ରିପୁରାବାସୀଙ୍କ ବୁଦ୍ଧିମତାର ବିଶେଷ ଯୋଗଦାନ ରହିଛି। ସାର୍ଥକ ପରିବର୍ତ୍ତନର ତିନି ବର୍ଷ ଏହି ବୁଦ୍ଧିମତାର ପ୍ରମାଣ ଦେଉଛି। ଆଜି ତ୍ରିପୁରା ଭିନ୍ନ ଭିନ୍ନ ସୁଯୋଗର ଭୂମି ପାଲଟିଛି। ଆଜି ତ୍ରିପୁରାର ଜନସାଧାରଣଙ୍କ ଛୋଟ ଛୋଟ ଆବଶ୍ୟକତା ପୂରଣ କରିବା ଲାଗି ଡବଲ ଇଞ୍ଜିନ ସରକାର ନିରନ୍ତର କାମ କରୁଛି। ଏହି କାରଣରୁ ବିକାଶର ବିଭିନ୍ନ କ୍ଷେତ୍ରରେ ତ୍ରିପୁରା ଆଜି ଉନ୍ନତ ପ୍ରଦର୍ଶନ କରୁଛି। ବଡ଼ ବଡ଼ ଯୋଗାଯୋଗ ଭିତ୍ତିଭୂମି ନିର୍ମାଣ କରାଯିବା ଫଳରେ ଆଜି ଏହି ରାଜ୍ୟ ବାଣିଜ୍ୟ କରିଡରର ନୂଆ କେନ୍ଦ୍ର ରୂପରେ ଉଭା ହେଉଛି। ଏତେ ଦଶନ୍ଧି ଧରି ତ୍ରିପୁରା ସହ ଅବଶିଷ୍ଟ ଭାରତକୁ ଯୋଡ଼ୁଥିବା ମାତ୍ର ଗୋଟିଏ ରାସ୍ତା ଥିଲା। ମୌସୁମୀ ଋତୁରେ ମାଟି ଅତଡ଼ା ଧସି ସଡ଼କ ବନ୍ଦ ହୋଇଗଲେ ତ୍ରିପୁରା ସମେତ ସମ୍ପୂର୍ଣ୍ଣ ଉତ୍ତର ପୂର୍ବାଞ୍ଚଳରେ ଅତ୍ୟାବଶ୍ୟକ ସାମଗ୍ରୀ ପହଞ୍ଚାଇବା ସମ୍ଭବ ହେଉନଥିଲା। ଏସବୁ ସାମଗ୍ରୀର ଅଭାବ ସୃଷ୍ଟି ହେଉଥିଲା। ଆଜି ସଡ଼କ ସହିତ ରେଳ, ବିମାନବନ୍ଦର, ଅନ୍ତର୍ଦେଶୀୟ ଜଳମାର୍ଗ ଭଳି ଅନେକ ମାଧ୍ୟମ ତ୍ରିପୁରାକୁ ମିଳିଛି। ରାଜ୍ୟ ଗଠନ ହେବାର ଅନେକ ବର୍ଷ ପର୍ଯ୍ୟନ୍ତ ତ୍ରିପୁରା ବାଂଲାଦେଶର ଚିଟଗାଓଁ ବନ୍ଦର ପର୍ଯ୍ୟନ୍ତ ଯୋଗାଯୋଗ ବ୍ୟବସ୍ଥା କରିବା ଲାଗି ଦାବି କରି ଆସୁଥିଲା। ଡବଲ ଇଞ୍ଜିନ ସରକାର ଏହି ଦାବିକୁ ପୂରଣ କରିଛନ୍ତି। ୨୦୨୦ରେ ଅଖୌରା ଇଣ୍ଟିଗ୍ରେଟେଡ ଚେକ୍‌ପୋଷ୍ଟରେ ବାଂଲାଦେଶରୁ ପ୍ରଥମ ଟ୍ରାଞ୍ଜିଟ୍‌ କାର୍ଗୋ (ମାଲବାହୀ ଜାହାଜ)ପହଞ୍ଚି ପାରିଛି। ରେଳ ଯୋଗାଯୋଗ କ୍ଷେତ୍ରରେ ତ୍ରିପୁରା ଦେଶର ଅଗ୍ରଣୀ ରାଜ୍ୟମାନଙ୍କ ମଧ୍ୟରେ ସାମିଲ ହୋଇପାରିଛି। କିଛି ଦିନ ପୂର୍ବରୁ ମହାରାଜା ବୀର ବିକ୍ରମ ବିମାନବନ୍ଦରର ସମ୍ପ୍ରସାରଣ କରାଯାଇଛି। ବନ୍ଧୁଗଣ, ଆଜି ଗୋଟିଏ ପଟେ ତ୍ରିପୁରା ଗରିବଙ୍କୁ ପକ୍କା ଘର ଦେବାରେ ପ୍ରଶଂସନୀୟ କାର୍ଯ୍ୟ କରୁଛି, ଅନ୍ୟପକ୍ଷରେ ନୂଆ ପ୍ରଯୁକ୍ତିକୁ ମଧ୍ୟ ଦ୍ରୁତ ଗତିରେ ଆପଣାଉଛି। ଆବାସ ନିର୍ମାଣରେ ନୂଆ ପ୍ରଯୁକ୍ତି ଉପଯୋଗ ଯେଉଁ ଛଅଟି ରାଜ୍ୟରେ କରାଯାଉଛି, ସେଥିରେ ତ୍ରିପୁରା ଅନ୍ୟତମ। ତିନି ବର୍ଷ ମଧ୍ୟରେ ଯାହାକିଛି ହୋଇଛି, ତାହା କେବଳ ମାତ୍ର ଆରମ୍ଭ। ତ୍ରିପୁରାର ପ୍ରକୃତ ସାମର୍ଥ୍ୟ ଆଗକୁ ଆଣିବା, ସେହି ସାମର୍ଥ୍ୟକୁ ସମ୍ପୂର୍ଣ୍ଣ ଶକ୍ତି ସହିତ ପରିପ୍ରକାଶ କରିବା, ସେହି ସାମର୍ଥ୍ୟ ପୂର୍ଣ୍ଣ ସ୍ୱରୂପରେ ଉପଯୋଗ କରିବା ଆହୁରି ବାକି ରହିଛି। ପ୍ରଶାସନରେ ପାରଦର୍ଶିତା ଠାରୁ ଆରମ୍ଭ କରି ଆଧୁନିକ ଭିତ୍ତିଭୂମି ପର୍ଯ୍ୟନ୍ତ ଆଜି ଯେଉଁ ତ୍ରିପୁରାର ନିର୍ମାଣ ହେଉଛି, ତାହା ଆଗାମୀ ଦଶନ୍ଧି ପାଇଁ ରାଜ୍ୟକୁ ପ୍ରସ୍ତୁତ କରିବ। ବିପ୍ଳବ ଦେବ ଜୀ ଏବଂ ତାଙ୍କ ଟିମ୍‌ ଅତ୍ୟନ୍ତ ପରିଶ୍ରମର ସହିତ ଏହି କାର୍ଯ୍ୟରେ ନିୟୋଜିତ ରହିଛନ୍ତି। ନିକଟରେ ତ୍ରିପୁରା ସରକାର ପ୍ରତ୍ୟେକ ଗ୍ରାମରେ ବିଭିନ୍ନ ସୁବିଧା ପହଞ୍ଚାଇବା ଲାଗି ଅଭିଯାନ ଆରମ୍ଭ କରିଛନ୍ତି। ସରକାରଙ୍କ ଏହି ପ୍ରୟାସ, ତ୍ରିପୁରାର ଲୋକମାନଙ୍କ ଜୀବନକୁ ସହଜ କରିବାରେ ସହାୟକ ହେବ। ଭାରତ ସ୍ୱାଧୀନତାର ୧୦୦ ବର୍ଷ ପୂରଣ କରିବା ସମୟରେ ତ୍ରିପରା ରାଜ୍ୟ ପ୍ରତିଷ୍ଠାର ୭୫ ବର୍ଷ ପୂରଣ ହେବ। ନୂଆ ସଂକଳ୍ପ, ନୂଆ ଅବସର ପାଇଁ ଏହା ଅତ୍ୟନ୍ତ ଉତ୍ତମ ସମୟ। ଆମେ ଆମ କର୍ତ୍ତବ୍ୟ ପାଳନ କରି ଆଗକୁ ବଢ଼ିବାର ଆବଶ୍ୟକତା ରହିଛି। ଆମେ ସମସ୍ତେ ମିଶି ବିକାଶର ଗତି ବଜାୟ ରଖିବା, ଏହି ବିଶ୍ୱାସ ନେଇ ଆପଣ ସମସ୍ତଙ୍କୁ ଅନେକ ଅନେକ ଶୁଭକାମନା। ଧନ୍ୟବାଦ!
ଶାନ୍ତିପୂର୍ଣ୍ଣ ଉଦ୍ଦେଶ୍ୟ ଲାଗି ବାହ୍ୟ ମହାକାଶର ଅନ୍ୱେଷଣ ଓ ଉପଯୋଗ ସଂକ୍ରାନ୍ତ ସହଯୋଗ ଉପରେ ଭାରତ-ଇଣ୍ଡୋନେସିଆ ମଧ୍ୟରେ ରୂପରେଖ ଚୁକ୍ତିକୁ କ୍ୟାବେନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀର ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଶାନ୍ତିପୂର୍ଣ୍ଣ ଉଦ୍ଦେଶ୍ୟ ଲାଗି ବାହ୍ୟ ମହାକାଶର ଅନ୍ୱେଷଣ ଏବଂ ଉପଯୋଗ କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ଇଣ୍ଡୋନେସିଆ ମଧ୍ୟରେ ରୂପରେଖ ଚୁକ୍ତିକୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏହି ରୂପରେଖ ଚୁକ୍ତି 30 ମେ, 2018ରେ ସ୍ୱାକ୍ଷରିତ ହୋଇଥିଲା ଏବଂ ପରେ ଏହାର ବିନିମୟ ହୋଇଥିଲା । ବିନ୍ଦୁୱାରୀ ବିବରଣୀ : –ଏହି ରୂପରେଖ ଚୁକ୍ତି ମହାକାଶ ବିଜ୍ଞାନ, ବାହ୍ୟ ମହାକାଶର ଅନ୍ୱେଷର, ମହାକାଶ ପ୍ରଯୁକ୍ତିର ଉପଯୋଗ, ଭୂପୃଷ୍ଠର ରିମୋଟ ସେନସିଂ, ସମନ୍ୱିତ ବିଆଇଏକେ ଟିଟିସି କେନ୍ଦ୍ରର ପରିଚାଳନା ଏବଂ ରକ୍ଷଣାବେକ୍ଷଣ ଭାରତୀୟ ଗ୍ରାଉଣ୍ଡ ଷ୍ଟେସନର ହୋଷ୍ଟିଂ, ଆଇଆରଆଇଏମଏସ ଷ୍ଟେସନର ହୋଷ୍ଟିଂ, ଏଲଏପିଏଏନ ନିର୍ମିତ ଉପଗ୍ରହ ଉତକ୍ଷେପଣ ପାଇଁ ସହାୟତା, ଗ୍ରାଉଣ୍ଡ ଷ୍ଟେସନର ପାରସ୍ପରିକ ଉପଯୋଗ ଆଦି ଭଳି ସମ୍ଭାବ୍ୟ ଆଗ୍ରହୀ କ୍ଷେତ୍ରରେ ସହଯୋଗ କରିବାରେ ସମର୍ଥ କରିବ । –ଏହି ରୂପରେଖ ଚୁକ୍ତିରୁ ସ୍ୱତନ୍ତ୍ର କାର୍ଯ୍ୟକଳାପ ଲାଗି ପ୍ରକ୍ରିୟାର କାର୍ଯ୍ୟାନ୍ୱୟନକୁ ଚୁଡ଼ାନ୍ତ ରୂପ ଦିଆଯାଇପାରିବ । ଯାହାର ଫଳସ୍ୱରୂପ ଏହି ଚୁକ୍ତିର ଲକ୍ଷ ଅର୍ଜନ କରିବା ଉଦ୍ଦେଶ୍ୟରେ ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ, ଯେଉଁଥିରେ ମହାକାଶ ବିଭାଗ/ଇସ୍ରୋ, ଇଣ୍ଡୋନେସିଆନ ନେସନାଲ ଇନଷ୍ଟିଟ୍ୟୁଟ ଅଫ ଏରୋନଟିକ୍ସ ଏଣ୍ଡ ସ୍ପେଶ (ଏଲଏପିଏଏନ)ର ସଦସ୍ୟ ସାମିଲ ହେବେ । ବ୍ୟାପକ ପ୍ରଭାବ : ରୂପରେଖ ବୁଝାମଣା ଭାରତ ଏବଂ ଇଣ୍ଡୋନେସିଆ ମଧ୍ୟରେ ସହଯୋଗକୁ ଆହୁରି ସୁଦୃଢ଼ କରିବ । ଏହି ଚୁକ୍ତି ଇଣ୍ଡୋନେସିଆରେ ଇସ୍ରୋର ଟିଟିସି କେନ୍ଦ୍ର ଏବଂ ଆଇଆରଏମଏସ କେନ୍ଦ୍ର ପ୍ରତିଷ୍ଠା କରିବାରେ ମଧ୍ୟ ସହାୟକ ହେବ ।
ପ୍ରଧାନମନ୍ତ୍ରୀ ନଭେମ୍ବର ୧୭ ତାରିଖରେ ୮୨ତମ ସର୍ବ ଭାରତୀୟ ପ୍ରିଜାଇଡିଂ ଅଫିସର୍ସ ସମ୍ମିଳନୀର ଉଦଘାଟନୀ ଅଧିବେଶନକୁ ସମ୍ବୋଧିତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ଜରିଆରେ ୧୭ ନଭେମ୍ବର, ୨୦୨୧ ରେ ପୂର୍ବାହ୍ନ ୧୦ ଟା ସମୟରେ ୮୨ ତମ ସର୍ବ ଭାରତୀୟ ପ୍ରିଜାଇଡିଂ ଅଫିସର ସମ୍ମିଳନୀର ଉଦଘାଟନୀ ଅଧିବେଶନକୁ ସମ୍ବୋଧିତ କରିବେ । ଅଲ ଇଣ୍ଡିଆ ପ୍ରିଜାଇଡିଂ ଅଫିସର୍ସ କନଫରେନ୍ସ (ଏଆଇପିଓସି) ହେଉଛି ଭାରତର ବିଧାନସଭାର ସର୍ବୋଚ୍ଚ ସଂସ୍ଥା ଯିଏ କି ୨୦୨୧ ମସିହାରେ ତାହାର ଶହେ ବର୍ଷ ପୂର୍ତ୍ତି ପାଳନ କରୁଛି । ଏଆଇପିଓସିର ଶହେ ବର୍ଷ ଅବସରରେ ୮୨ତମ ସର୍ବ ଭାରତୀୟ ପ୍ରିଜାଇଡିଂ ଅଫିସର୍ସ ସମ୍ମିଳନୀ ୧୭–୧୮ ନଭେମ୍ବର, ୨୦୨୧ ରେ ଶିମଲାରେ ଅନୁଷ୍ଠିତ ହେଉଛି । ଏହାର ପ୍ରଥମ ସମ୍ମିଳନୀ ୧୯୨୧ ରେ ଶିମଳାରେ ମଧ୍ୟ ଅନୁଷ୍ଠିତ ହୋଇଥିଲା । ଏହି ଅବସରରେ ଲୋକସଭାର ବାଚସ୍ପତି, ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଏବଂ ରାଜ୍ୟସଭାର ଉପ ସଭାପତି ଉପସ୍ଥିତ ରହିବେ ।
ବିଏସଏନଏଲ ଟାୱାର ନେଟୱାର୍କର ସୂଚାରୁ ପରିଚାଳନା ଏବଂ ବ୍ୟବସାୟୀକ ଲାଭ ପାଇଁ ପୃଥକ ସଂସ୍ଥା ଗଠନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ଭାରତ ସଂଚାର ନିଗମ ଲିମିଟେଡ(ବିଏସଏନଏଲ) ଅଧିନରେ ରହିଛି ଦେଶର ସର୍ବବୃହତ ମୋବାଇଲ ଟାୱାର ନେଟୱାର୍କ । ତେବେ ଏହି ଟାୱାରଗୁଡିକୁ ବ୍ୟାବସାୟୀକ ଦୃଷ୍ଟିରୁ ଲାଭଦାୟକ କରିବା ଲାଗି କେନ୍ଦ୍ର ସରକାର ଏକ ଅଭିନବ ପନ୍ଥା ଗ୍ରହଣ କରୁଛନ୍ତି । ବିଏସଏନଏଲର ସବୁ ଟାୱାରକୁ ନେଇ ଏକ ପୃଥକ ସଂସ୍ଥା ଗଠନ କରିବାକୁ ନିଷ୍ପତ୍ତି ହୋଇଛି । ଏହି ସଂସ୍ଥା ଯଦିଓ ପୃଥକ ରହିବ, କିନ୍ତୁ ସମ୍ପୂର୍ଣ୍ଣ ରୂପେ ବିଏସଏନଏଲର କର୍ତ୍ତୃତ୍ଵରେ ରହିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ଅନୁମୋଦନ କରାଯାଇଛି । ଏହି ମଞ୍ଜୁରି ବଳରେ ବିଏସଏନଏଲ ନିଜର ଦୂରସଂଚାର ଟାୱାର କାର୍ଯ୍ୟ ପୃଥକ ଭାବେ ପରିଚାଳନା କରିବା ଲାଗି ଏକ ଭିନ୍ନ ସହାୟକ କମ୍ପାନୀ ଗଠନ ସକାଶେ ଅଧିକୃତ ହୋଇଛି । ଦେଶରେ ପାଖାପାଖି 4,42,000 ମୋବାଇଲ୍ ଟାୱାର ରହିଛି, ଏଥିମଧ୍ୟରୁ 66,000 ରୁ ଅଧିକ ମୋବାଇଲ୍ ଟାୱାର ବିଏସଏନଏଲର । ଏକ ସ୍ୱାଧୀନ ଓ ସମର୍ପିତ ଟାୱାର କମ୍ପାନୀ ଜରିଆରେ ବିଏସଏନଏଲ ନିଜର ଟାୱାରଗୁଡିକୁ ବ୍ୟବସାୟୀକ ଦୃଷ୍ଟିରୁ ସଠିକ ଢ଼ଙ୍ଗରେ ଉପଯୋଗକରି ଅଧିକ ରାଜସ୍ୱ ଅର୍ଜନ କରିପାରିବ ।
ଭାରତର ୭୩ ତମ ଗଣତନ୍ତ୍ର ଦିବସରେ ଅଭିନନ୍ଦନ ଜଣାଇ ଥିବାରୁ ପ୍ରଧାନମନ୍ତ୍ରୀ ବିଶ୍ୱ ନେତାମାନଙ୍କୁ ଧନ୍ୟବାଦ ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ୭୩ ତମ ଗଣତନ୍ତ୍ର ଦିବସ ଅବସରରେରେ ଶୁଭେଚ୍ଛା ଜଣାଇଥିବାରୁ ବିଶ୍ୱ ନେତାମାନଙ୍କୁ ଧନ୍ୟବାଦ ଅର୍ପଣ କରିଛନ୍ତି । ନେପାଳର ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ ପ୍ରଧାନମନ୍ତ୍ରୀ ଶେର ବାହାଦୂର ଦେଓବା ତୁମର ଆନ୍ତରିକ ଶୁଭେଚ୍ଛା ପାଇଁ ଧନ୍ୟବାଦ । ଆମର ସ୍ଥିର ତଥା ଦୃଢ ବନ୍ଧୁତାକୁ ଶକ୍ତି ଯୋଗାଇବା ପାଇଁ ଅେମେ ମିଳିତ ଭାବରେ କାର୍ଯ୍ୟ ଜାରି ରଖିବା ।” ଭୁଟାନର ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଭାରତର ଗଣତନ୍ତ୍ର ଦିବସରେ ତୁମର ଶୁଭେଚ୍ଛା ପାଇଁ ଭୁଟାନ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ । ଭୁଟାନ ସହିତ ଭାରତ ଏହାର ଅନନ୍ୟ ତଥା ଚିରସ୍ଥାୟୀ ବନ୍ଧୁତାକୁ ଗଭୀର ଭାବେ ଗୁରୁତ୍ୱ ଦେଉଛି । ଭୁଟାନର ସରକାର ତଥା ଲୋକଙ୍କ ପାଇଁ ତାସି ଡେଲେକ । ଆମର ସମ୍ପର୍କ ଦୃଢରୁ ଅଧିକ ଦୃଢ ହେବାରେ ଲାଗିଛି ।” ଶ୍ରୀଲଙ୍କାର ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଧନ୍ୟବାଦ ପ୍ରଧାନମନ୍ତ୍ରୀ ରାଜପକ୍ଷେ । ଉଭୟ ଦେଶ ସ୍ୱାଧୀନତାର ୭୫ ବର୍ଷର ମାଇଲଖୁଣ୍ଟ ପାଳନ କରୁଥିବାରୁ ଏହି ବର୍ଷ ସ୍ୱତନ୍ତ୍ର ଅଟେ । ଆମ ଲୋକଙ୍କ ମଧ୍ୟରେ ସମ୍ପର୍କ ଆହୁରି ମଜବୁତ ହେଉ ।” ଇସ୍ରାଏଲର ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଭାରତର ଗଣତନ୍ତ୍ର ଦିବସରେ ଶୁଭେଚ୍ଛା ଜଣାଇଥିବାରୁ ପ୍ରଧାନମନ୍ତ୍ରୀ ନାଫତାଲିବେନେଟଙ୍କୁ ଧନ୍ୟବାଦ । ଗତ ନଭେମ୍ବରରେ ଅନୁଷ୍ଠିତ ଆମର ବୈଠକ ମୋର ମନେ ଅଛି । ମୋର ବିଶ୍ୱାସ ଅଛି ଯେ ଭାରତ–ଇସ୍ରାଏଲ୍ ରଣନୀତିକ ଭାଗିଦାରୀ ଆପଣଙ୍କ ଦୂରଦୃଷ୍ଟି ଆଭିମୁଖ୍ୟରେ ଆଗକୁ ବଢିବ ।”
୧୫-୧୮ ବୟସ ବର୍ଗର ୫୦ ପ୍ରତିଶତରୁ ଅଧିକ କିଶୋରଙ୍କ ପ୍ରଥମ ଡୋଜ ଟିକାକରଣକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

୧୫-୧୮ ବୟସ ବର୍ଗର ୫୦ ପ୍ରତିଶତରୁ ଅଧିକ କିଶୋରଙ୍କ ପ୍ରଥମ ଡୋଜ ଟିକାକରଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରୀ ଡଃ ମନସୁଖ ମାଣ୍ଡଭିୟାଙ୍କ ଏକ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଯୁବ ଓ ଯୁବପ୍ରାଣ ଭାରତ ପଥ ପ୍ରଦର୍ଶନ କରୁଛି ! ଏହା ଖୁବ ଉତ୍ସାହପ୍ରଦ ଖବର । ଏହି ଧାରା ବଜାୟ ରହୁ । ଟିକା ନେବା ଓ କୋଭିଡ- ୧୯ ସମ୍ପର୍କିତ ନିୟମାବଳୀଗୁଡିକୁ ମାନିବା ଖୁବ ଗୁରୁତ୍ୱପୂର୍ଣ୍ଣ । ଆମେମାନେ ଏକାଠି ଏହି ମହାମାରୀ ସହ ଲଢିବା ।”
କେଦାରନାଥ ମନ୍ଦିରରେ ପ୍ରଧାନମନ୍ତ୍ରୀଙ୍କ ପ୍ରାର୍ଥନା, ସମୀକ୍ଷା କଲେ ପୁନଃନିର୍ମାଣ ପ୍ରକଳ୍ପର ଅଗ୍ରଗତି

ଦୀପାବଳି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କେଦାରନାଥ ଗସ୍ତ କରିଛନ୍ତି । ଐତିହାସିକ କେଦାରନାଥ ମନ୍ଦିରରେ ସେ ପ୍ରାର୍ଥନା କରିଥିଲେ । ସେ ସମଗ୍ର ମନ୍ଦିର ପରିସରକୁ ଚାଲି ଚାଲି ପରିକ୍ରମା କରିଥିଲେ, ଯେଉଁଠାରେ କି ପୁନଃନିର୍ମାଣ କାର୍ଯ୍ୟ ଚାଲୁରହିଛି । କାର୍ଯ୍ୟର ଅଗ୍ରଗତି ସମ୍ବନ୍ଧରେ ବରିଷ୍ଠ ପଦାଧିକାରୀମାନେ ତାଙ୍କୁ ସଂକ୍ଷିପ୍ତରେ ଅବଗତ କରାଇଥିଲେ । ମନ୍ଦିର ପରିସରରେ ଉପସ୍ଥିତ ଥିବା ବିଭିନ୍ନ ବ୍ୟକ୍ତିଙ୍କ ସହ ସେ ସଂକ୍ଷେପରେ ଭାବ ବିନିମୟ କରିଥିଲେ । 2013ର ଭୟଙ୍କର ବନ୍ୟା ଓ ଭୂସ୍କଳନ ଏହି ଅଂଚଳରେ ଅନେକ କ୍ଷୟକ୍ଷତି ଘଟାଇବା ପରେ କେଦାରନାଥ ମନ୍ଦିର ପରିସରରେ ସମ୍ପ୍ରତି ବିକାଶ ଏବଂ ପୁନଃନିର୍ମାଣ କାର୍ଯ୍ୟ ପାଇଁ ବିଶେଷ ଭାବେ ଧ୍ୟାନ ଦିଆଯାଉଛି ।